Zaboravimo sve / Kad te jednom nađem
"Zaboravimo sve / Kad te jednom nađem" četrnaesta je singl-ploča sarajevske pop-rok grupe Ambasadori. Objavila ga je nekadašnja izdavačka kuća Diskoton 1977. Na A-strani je pjesma "Zaboravimo sve" komponirana u laganijem pop stilu za koju je tekst napisao Ranko Boban. Muziku i aranžman uradio je gitarist i vođa Ambasadora Slobodan Vujović. Na B-strani je plesna pop i šlager pjesma "Kad te jednom nađem" koju je komponirao i uradio aranžman Enes Bajramović iz grupe COD na tekst sarajevskog književnika Valerijana Žuje. Posebnu zanimljivost u pjesmi predstavlja prateći puhački duet Andrej Stefanović na saksofonu i Krešimir Vlašić na trubi što je jedna od prepoznatljivih karakteristika muziciranja grupe Ambasadori. U obje pjesme posebno se istakla pjevačica Jasna Gospić. Također, svojom kvalitetnom instrumentalnom pratnjom istakli su se i ostali članovi ovog nekadašnjeg sarajevskog pop-rok sastava. Ovo je ujedno i treća singl ploča koju je Gospić snimila s Ambasadorima na početku njene pjevačke karijere. Zanimljivost je da je i na ovoj singl ploči bubnjeve svirao Perica Stojanović. Singl pločom "Zaboravimo sve / Kad te jednom nađem" Ambasadori su potvrdili pjevački i izvođački kvalitet u okviru tadašnje jugoslavenske i sarajevske pop-rok scene iz druge polovine 1970-ih. Fotografiju i dizajn za omot uradio je Dragan S. Stefanović.